ΑΙΤΙΟΛΟΓΙΚΗ ΕΚΘΕΣΗ

1. Ιστορικο

Η συνημμένη πρόταση αποτελεί το νομικό μέσο για τη σύναψη συμφωνίας εμπορίου μεταξύ της Ευρωπαϊκής Ένωσης, αφενός και της Κολομβίας και του Περού, αφετέρου:

- Πρόταση απόφασης του Συμβουλίου για τη σύναψη της συμφωνίας εμπορίου.

Τον Ιούνιο του 2007 ξεκίνησαν διαπραγματεύσεις ανάμεσα στην ΕΕ και την Κοινότητα Εθνών των Άνδεων (στη συνέχεια Κοινότητα των Άνδεων) για τη σύναψη συμφωνίας σύνδεσης περιφέρειας προς περιφέρεια, συμπεριλαμβανομένων του πολιτικού διαλόγου, της συνεργασίας και του εμπορίου, ύστερα από απόφαση του Συμβουλίου, τον Απρίλιο του ίδιου έτους, για την έγκριση αυτών των διαπραγματεύσεων. Δυστυχώς, η διαφωνία μεταξύ των χωρών των Άνδεων σχετικά με προσεγγίσεις σε μια σειρά εμπορικών θεμάτων καίριας σημασίας, στο πλαίσιο της προβλεπόμενης συμφωνίας, οδήγησε στην αναστολή των συνομιλιών, τον Ιούνιο του 2008. Υπό τις συνθήκες αυτές, στις 17 Δεκεμβρίου 2008 η Επιτροπή υπέβαλε στο Συμβούλιο σύσταση με σκοπό την τροποποίηση της υπάρχουσας εξουσιοδότησης, έτσι ώστε να επιδιώξει διαπραγματεύσεις για συμφωνία εμπορίου με εκείνες τις χώρες της Κοινότητας των Άνδεων που επιθυμούσαν να προχωρήσουν.

Στις 19 Ιανουαρίου 2009 το Συμβούλιο εξουσιοδότησε την Επιτροπή να διαπραγματευθεί πολυμερή συμφωνία εμπορίου με εκείνες τις χώρες που συμμερίζονται τον γενικό μας στόχο για μια ισορροπημένη, φιλόδοξη, εκτενή και συμβατή με τον ΠΟΕ συμφωνία. Τον Ιανουάριο 2009 οι Πρόεδροι της Κολομβίας, του Εκουαδόρ και του Περού επιβεβαίωσαν τη βούλησή τους να προσέλθουν σε διαπραγμάτευση με τη μορφή ανταλλαγής επιστολών με τον Πρόεδρο Μπαρόσο. Η Βολιβία ήταν πολύ επικριτική έναντι της νέας μορφής και δεν έδειξε ενδιαφέρον συμμετοχής. Επομένως, τον Ιανουάριο του 2009 ξεκίνησαν νέες διαπραγματεύσεις για τη σύναψη πολυμερούς συμφωνίας εμπορίου ανάμεσα στην ΕΕ, την Κολομβία, το Εκουαδόρ και το Περού. Ύστερα από 4 γύρους, το Εκουαδόρ απέσυρε τη συμμετοχή του στις συνομιλίες και, επομένως, οι διαπραγματεύσεις συνεχίστηκαν μόνο με το Περού και την Κολομβία. Ολοκληρώθηκαν επιτυχώς το Μάιο του 2010 και – έπειτα από μια φάση νομικής αναθεώρησης – το κείμενο της συμφωνίας εμπορίου μονογραφήθηκε με την Κολομβία και το Περού στις 23 Μαρτίου 2011.

Όπως ορίζεται στις οδηγίες διαπραγμάτευσης, η Επιτροπή πέτυχε την εξάλειψη υψηλών δασμών, την άρση τεχνικών εμποδίων στις συναλλαγές, την απελευθέρωση των αγορών υπηρεσιών, την προστασία πολύτιμων γεωγραφικών ενδείξεων (ΓΕ) της ΕΕ, το άνοιγμα των αγορών δημόσιων προμηθειών, τη συμπερίληψη δεσμεύσεων για την επιβολή εργασιακών και περιβαλλοντικών προτύπων και τη θέσπιση αποτελεσματικών και άμεσων διαδικασιών διευθέτησης διαφορών. Επομένως, ο στόχος της κατά πολύ υπέρβασης των δεσμεύσεων του ΠΟΕ και της εξασφάλισης ίσων όρων ανταγωνισμού στην περιοχή, όπως και με τις ΗΠΑ, επιτεύχθηκε.

Προπάντων, η συμφωνία αποτελεί μια ευκαιρία για την ΕΕ να υποστηρίξει τις μεταρρυθμίσεις στην Κολομβία και το Περού, ώστε να ενταχθούν στην παγκόσμια οικονομία και να αυξήσουν και να εδραιώσουν την ανάπτυξή τους, με σκοπό τη βελτίωση των συνθηκών διαβίωσης των πολιτών τους. Με ρήτρα προσχώρησης, ενθαρρύνονται τα άλλα μέλη της Κοινότητας των Άνδεων να συμμετάσχουν στη συμφωνία εμπορίου, όποτε το κρίνουν σκόπιμο.

Τα κράτη μέλη της ΕΕ ενημερώνονταν προφορικώς και γραπτώς για την πρόοδο των διαπραγματεύσεων με την Κολομβία, το Περού και – όσο συμμετείχε – το Εκουαδόρ, μέσω της επιτροπής εμπορικής πολιτικής του Συμβουλίου. Το Ευρωπαϊκό Κοινοβούλιο ενημερωνόταν επίσης τακτικά για τις εξελίξεις, μέσω της επιτροπής διεθνούς εμπορίου (ΙΝΤΑ). Το πλήρες κείμενο που προέκυψε από τις διαπραγματεύσεις διατέθηκε, καθόλη τη διαδικασία, και στα δύο θεσμικά όργανα. Τον Οκτώβριο του 2009 δημοσιεύτηκε αναλυτική εκτίμηση επιπτώσεων στη βιωσιμότητα του εμπορίου, η οποία εξέταζε τις πιθανές οικονομικές, κοινωνικές και περιβαλλοντικές επιπτώσεις της συμφωνίας.

2. Φυση και πεδιο εφαρμογης της συμφωνιας

Η συμφωνία εμπορίου μεταξύ της ΕΕ, αφενός, και της Κολομβίας και του Περού, αφετέρου καθορίζει τις προϋποθέσεις ώστε οι οικονομικοί παράγοντες της ΕΕ να επωφεληθούν πλήρως από τις δυνατότητες και τις αναδυόμενες συμπληρωματικότητες μεταξύ των αντίστοιχων οικονομιών μας. Κατά τη διάρκεια της υλοποίησής της, η συμφωνία θα απαλλάξει πλήρως τους εξαγωγείς βιομηχανικών και αλιευτικών προϊόντων της ΕΕ προς το Περού και την Κολομβία από την καταβολή τελωνειακών δασμών. Η συμφωνία ικανοποιεί τα κριτήρια του άρθρου XXIV της GATT (για την εξάλειψη δασμών και άλλων περιοριστικών ρυθμίσεων για το εμπόριο, ουσιαστικά για όλες τις συναλλαγές μεταξύ των μερών), δηλαδή: καλύπτεται το 99% των εξαγωγών της ΕΕ (100% του εμπορίου βιομηχανικών προϊόντων μας σε 10 έτη· και περίπου 85% των γεωργικών ύστερα από 17 έτη). Επιπλέον, θα επιτρέψει την κατάργηση ορισμένων δύσκολων εμποδίων μη δασμολογικού χαρακτήρα. Από την πλευρά τους, το Περού και η Κολομβία θα επωφεληθούν από την ουσιαστική πρόσβαση στην αγορά της ΕΕ, ιδίως για τα κύρια γεωργικά προϊόντα τους: μπανάνες, ζάχαρη και ρούμι, ενώ η ΕΕ θα παρέχει 100% αφορολόγητη κάλυψη για βιομηχανικά και αλιευτικά προϊόντα καταγωγής Κολομβίας και Περού, με την έναρξη ισχύος της συμφωνίας.

Όσον αφορά τις υπηρεσίες, την εγκατάσταση αλλά και τις δημόσιες προμήθειες, η συμφωνία συγκαταλέγεται ανάμεσα στις πιο φιλόδοξες που έχει διαπραγματευτεί η Επιτροπή. Περιλαμβάνει ουσιώδεις δεσμεύσεις για όλους τους κύριους τομείς (ιδίως τις χρηματοοικονομικές υπηρεσίες, τις τηλεπικοινωνίες, τις μεταφορές) κυρίως για τον διασυνοριακό εφοδιασμό και εγκατάσταση, ενώ ικανοποιήθηκαν οι θέσεις της ΕΕ σχετικά με την προσωρινή παρουσία φυσικών προσώπων για επιχειρηματικούς λόγους (δράση 4). Για τις προμήθειες, η ΕΕ έχει λάβει βεβαιώσεις από τα θεσμικά όργανα, τόσο σε κεντρικό όσο και σε τοπικό επίπεδο με εύλογα χαμηλά όρια.

Η συμφωνία καθιερώνει επίσης ένα σύνολο κατηγοριών που προχωρούν πέραν των συμφωνημένων στο πολυμερές πλαίσιο, ιδίως τη διανοητική ιδιοκτησία (π.χ. προστασία 205 γεωγραφικών ενδείξεων της ΕΕ, διασαφήνιση όρων προστασίας δεδομένων)· τη βιώσιμη ανάπτυξη (η συμφωνία είναι τουλάχιστον ισοδύναμη του ΣΓΠ+ για εργασιακά και περιβαλλοντικά ζητήματα και περιέχει συγκεκριμένες δεσμεύσεις για τη βιώσιμη αλιεία)· τον ανταγωνισμό (κατηγορίες για μονοπώλια και κρατικές επιχειρήσεις – υποχρεώσεις διαφάνειας για επιδοτήσεις)· τα τεχνικά εμπόδια για το εμπόριο (στοιχεία του ΠΟΕ+ για την επιτήρηση της αγοράς, διαφάνεια στις διαδικασίες ρύθμισης και κατηγορίες για την επισήμανση και τη σήμανση)· τα υγειονομικά και φυτοϋγειονομικά μέτρα (μέτρα του ΠΟΕ+ για την καλή μεταχείριση των ζώων, την περιφερειοποίηση, την έγκριση εξαγωγικών φορέων, τις επιτόπιες επισκέψεις και τους ελέγχους εισαγωγών), μεταξύ άλλων. Επιπλέον, η συμφωνία καθιερώνει επιτροπή εμπορίου, καθώς και ένα σύνολο υποεπιτροπών, για τη διεξαγωγή διαβουλεύσεων σε συγκεκριμένα εμπορικά θέματα στο πλαίσιο των διάφορων τίτλων της συμφωνίας. Επομένως, μια κύρια προστιθέμενη αξία της συμφωνίας έγκειται στην εστίαση και την προώθηση – πέραν των κανόνων που απορρέουν από το πλαίσιο του ΠΟΕ – πολιτικών ανοίγματος και του σεβασμού διεθνώς συμφωνημένων βέλτιστων πρακτικών σε εγχώριο επίπεδο, εξασφαλίζοντας ταυτόχρονα ένα διαφανές, χωρίς διακρίσεις και προβλέψιμο περιβάλλον για τους οικονομικούς φορείς και επενδυτές της ΕΕ στην περιοχή – ιδίως μέσω του μηχανισμού διευθέτησης διμερών διαφορών που προβλέπεται στη συμφωνία.

Η συμφωνία περιλαμβάνει, επίσης, έναν τίτλο για την τεχνική υποστήριξη και την ανάπτυξη εμπορικής ικανότητας, με σκοπό την προώθηση της ανταγωνιστικότητας, της καινοτομίας και της διευκόλυνσης των συναλλαγών και της μεταφοράς τεχνολογίας μεταξύ των μερών.

Όλοι οι τομείς που καλύπτονται από τη συμφωνία εμπορίου εμπίπτουν στην αρμοδιότητα της ΕΕ και, ιδίως, στο πεδίο εφαρμογής του άρθρου 91, του άρθρου 100 παράγραφος 2 και του άρθρου 207 της ΣΛΕΕ. Επομένως, η συμφωνία πρέπει να συναφθεί από την Ευρωπαϊκή Ένωση, σύμφωνα με απόφαση του Συμβουλίου με βάση το άρθρο 218 παράγραφος 6 της ΣΛΕΕ, ύστερα από σύμφωνη γνώμη του Ευρωπαϊκού Κοινοβουλίου.

3. Διαδικασιεσ

Η Επιτροπή έκρινε ικανοποιητικά τα αποτελέσματα των διαπραγματεύσεων και ζητεί από το Συμβούλιο:

- να συνάψει, εξ ονόματος της Ευρωπαϊκής Ένωσης, τη συμφωνία εμπορίου μεταξύ της Ευρωπαϊκής Ένωσης, αφενός, και της Κολομβίας και του Περού, αφετέρου·

- το Ευρωπαϊκό Κοινοβούλιο καλείται να δώσει τη συγκατάθεσή του για τη σύναψη της συμφωνίας εμπορίου.

2011/0249 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη σύναψη της συμφωνίας εμπορίου μεταξύ της Ευρωπαϊκής Ένωσης, αφενός, και της Κολομβίας και του Περού, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο σε συνδυασμό με το άρθρο 218 παράγραφος 6 στοιχείο α),

Έχοντας υπόψη την πρόταση της Επιτροπής,

Έχοντας υπόψη τη συγκατάθεση του Ευρωπαϊκού Κοινοβουλίου[1],

Εκτιμώντας τα ακόλουθα:

(1) Στις 19 Ιανουαρίου 2009 το Συμβούλιο εξουσιοδότησε την Επιτροπή να διαπραγματευτεί, εξ ονόματος της Ευρωπαϊκής Ένωσης, πολυμερή συμφωνία εμπορίου με τις χώρες μέλη της Κοινότητας των Άνδεων που συμμερίζονταν το στόχο επίτευξης μιας φιλόδοξης, εκτενούς και ισορροπημένης συμφωνίας εμπορίου.

(2) Οι διαπραγματεύσεις αυτές ολοκληρώθηκαν και η συμφωνία εμπορίου μεταξύ της Ευρωπαϊκής Ένωσης, αφενός, και της Κολομβίας και του Περού, αφετέρου (εφεξής «η συμφωνία») μονογραφήθηκε στις 23 Μαρτίου 2011.

(3) Σύμφωνα με την απόφαση του Συμβουλίου αριθ. …/2011/ΕΕ, της …[2], η συμφωνία υπογράφτηκε εξ ονόματος της Ευρωπαϊκής Ένωσης στις …, υπό την επιφύλαξη της σύναψής της σε μεταγενέστερη ημερομηνία.

(4) Η συμφωνία πρέπει να εγκριθεί.

(5) Σύμφωνα με το άρθρο 218 παράγραφος 7 της Συνθήκης, είναι σκόπιμο να εξουσιοδοτήσει το Συμβούλιο την Επιτροπή να εγκρίνει τροποποιήσεις που θα εγκριθούν από την επιτροπή εμπορίου, όπως προτείνονται από τις υποεπιτροπές διανοητικής ιδιοκτησίας και γεωγραφικών ενδείξεων, σύμφωνα με το άρθρο 209 παράγραφος 2 της συμφωνίας.

(6) Κρίνεται σκόπιμο να θεσπιστούν οι σχετικές διαδικασίες για την προστασία των γεωγραφικών ενδείξεων στις οποίες παρέχεται προστασία σύμφωνα με τη συμφωνία.

(7) Η συμφωνία δεν πρέπει να ερμηνεύεται ότι παρέχει δικαιώματα ή επιβάλλει υποχρεώσεις που μπορεί να επικαλεστεί κανείς άμεσα σε δικαστήρια της Ευρωπαϊκής Ένωσης ή των κρατών μελών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται, εξ ονόματος της Ένωσης, η συμφωνία εμπορίου μεταξύ της Ευρωπαϊκής Ένωσης, αφενός, και της Κολομβίας και του Περού, αφετέρου.

Άρθρο 2

Ο πρόεδρος του Συμβουλίου ορίζει το(τα) άτομο(α) που εξουσιοδοτούνται να παράσχουν την κοινοποίηση που αναφέρεται στο άρθρο 330 παράγραφος 1 της συμφωνίας, ώστε να εκφραστεί η συγκατάθεση της Ευρωπαϊκής Ένωσης να δεσμευτεί από τη συμφωνία.

Άρθρο 3

Για τους σκοπούς του άρθρου 209 παράγραφος 2 της συμφωνίας, τροποποιήσεις της συμφωνίας μέσω αποφάσεων της επιτροπής εμπορίου όπως προτείνονται από την υποεπιτροπή διανοητικής ιδιοκτησίας και γεωγραφικών ενδείξεων, εγκρίνονται από την Επιτροπή εξ ονόματος της Ευρωπαϊκής Ένωσης. Όταν τα ενδιαφερόμενα μέρη δεν μπορούν να επιτύχουν συμφωνία ύστερα από ενστάσεις σχετικά με μια γεωγραφική ένδειξη, η Επιτροπή εγκρίνει αυτή τη θέση με βάση τη διαδικασία που ορίζεται στο άρθρο 15 παράγραφος 2 του κανονισμού (ΕΚ) αριθ. 510/2006 του Συμβουλίου, της 20ης Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων[3]. Η περίοδος που αναφέρεται στο άρθρο 5 παράγραφος 6 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[4] ορίζεται σε ένα μήνα.

Άρθρο 4

Ονομασία που προστατεύεται δυνάμει του προσαρτήματος 1 του παραρτήματος ΧΙΙΙ (κατάλογος γεωγραφικών ενδείξεων) της συμφωνίας μπορεί να χρησιμοποιείται από κάθε εμπορευόμενο που διαθέτει στο εμπόριο γεωργικά προϊόντα, τρόφιμα, οίνους, αρωματισμένους οίνους ή αλκοολούχα ποτά τα οποία συμμορφώνονται με τις αντίστοιχες προδιαγραφές.

Τα κράτη μέλη και τα θεσμικά όργανα της Ευρωπαϊκής Ένωσης εφαρμόζουν, επίσης, την προστασία που προβλέπεται στο άρθρο 210 της συμφωνίας κατόπιν αιτήματος ενδιαφερόμενου μέρους

Άρθρο 5

Η εφαρμοστέα διάταξη για τους σκοπούς έγκρισης των αναγκαίων κανόνων εφαρμογής για την εφαρμογή των κανόνων που περιέχονται στα προσαρτήματα 2Α και 5 του παραρτήματος ΙΙ για τον καθορισμό της έννοιας των «Καταγόμενων Προϊόντων» ή «Προϊόντων Καταγωγής» και των Μεθόδων Διοικητικής Συνεργασίας της συμφωνίας και στο προσάρτημα 1 του παραρτήματος Ι σχετικά με την κατάργηση των δασμών είναι το άρθρο 247α του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992 περί θεσπίσεως κοινοτικού τελωνειακού κώδικα[5].

Άρθρο 6

Η συμφωνία δεν ερμηνεύεται ότι παρέχει δικαιώματα ή επιβάλλει υποχρεώσεις που μπορεί να επικαλεστεί κανείς άμεσα σε δικαστήρια της Ευρωπαϊκής Ένωσης ή των κρατών μελών.

Άρθρο 7

Η παρούσα απόφαση αρχίζει να ισχύει την ημέρα έκδοσής της.

Βρυξέλλες, […]

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΠΟΥ ΕΧΟΥΝ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΟΙ ΟΠΟΙΕΣ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ

1. ΤΙΤΛΟΣ ΤΗΣ ΠΡΟΤΑΣΗΣ:

ΑΠΟΦΑΣΗ ΤΟΥ ΣΥΜΒΟΥΛΙΟΥ για τη σύναψη της συμφωνίας εμπορίου μεταξύ της Ευρωπαϊκής Ένωσης και της Κολομβίας του Περού

2. ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ:

Κεφάλαιο και άρθρο: 12 0

Ποσό εγγεγραμμένο στον προϋπολογισμό για την περίοδο υλοποίησης

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

( Η πρόταση δεν έχει δημοσιονομικές επιπτώσεις

( Πρόταση χωρίς δημοσιονομικές επιπτώσεις στις δαπάνες αλλά με δημοσιονομικές επιπτώσεις στα έσοδα – οι επιπτώσεις στα έσοδα είναι οι ακόλουθες:

(εκατ. ευρώ με ένα δεκαδικό ψηφίο)

Γραμμή προϋπολογισμού | Έσοδα[6] | Περίοδος 12 μηνών, έναρξη ηη/μμ/εεεε | [Έτος n] |

Άρθρο … | Επιπτώσεις στους ιδίους πόρους | 137,5 |

Άρθρο … | Επιπτώσεις στους ιδίους πόρους |

Κατάσταση μετά τη δράση |

[n+1] | [n+2] | [n+3] | [n+4] | [n+5] |

Άρθρο … |

Άρθρο … |

4. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Η τελωνειακή νομοθεσία της ΕΕ είναι σχεδιασμένη έτσι ώστε να εξασφαλίζεται η ορθή εφαρμογή όλων των τελωνειακών μέτρων της ΕΕ, συμπεριλαμβανομένων των δασμολογικών προτιμήσεων που καθορίζονται στην παρούσα συμφωνία εμπορίου, η οποία περιέχει, επίσης, τις αναγκαίες διατάξεις για την εφαρμογή προτιμησιακών κανόνων καταγωγής και διοικητικής συνεργασίας (παράρτημα ΙΙ), την υποστήριξη των ερευνών (παράρτημα V) και τη δυνατότητα, ύστερα από διαβουλεύσεις, προσωρινής ανάκλησης των δασμολογικών προτιμήσεων στην περίπτωση απάτης και παρατυπιών που αφορούν προτιμησιακή μεταχείριση (παράρτημα ΙΙΙ).

5. ΑΛΛΕΣ ΠΑΡΑΤΗΡΗΣΕΙΣ

Η εκτίμηση βασίζεται στο μέσο όρο των εισαγωγών της περιόδου 2007-2009 και αντιπροσωπεύει τις ετήσιες απώλειες εσόδων λόγω: 1/ της πλήρους εφαρμογής των δασμολογικών προτιμήσεων της συμφωνίας εμπορίου που αποτέλεσαν το αντικείμενο της διαπραγμάτευσης, δηλαδή 10 έτη μετά την έναρξη ισχύος και 2/ των αρχικών επιπέδων των δασμολογικών ποσοστώσεων που έχουν παρασχεθεί. Κατά τα προηγούμενα έτη, οι απώλειες εσόδων θα είναι μικρότερες, έχοντας, επίσης, υπόψη την αναμενόμενη αύξηση των εισαγωγών προϊόντων που θα έχουν μειωμένους, σταδιακά, δασμούς, που εν μέρει θα αντισταθμίσουν τις απώλειες.

[1] ΕΕ C της , σ. .

[2] Η συμφωνία δημοσιεύεται στην ΕΕ … από κοινού με την απόφαση υπογραφής.

[3] ΕΕ L 93 της 31.3.2006, p. 12.

[4] ΕΕ L 184 της 17.7.1999, p. 23.

[5] ΕΕ L 302 της 19.10.1992, σ. 1.

[6] Όσον αφορά τους παραδοσιακούς ιδίους πόρους (γεωργικές εισφορές, εισφορές ζάχαρης, δασμοί), τα αναγραφόμενα ποσά πρέπει να είναι καθαρά ποσά, δηλ. τα ακαθάριστα ποσά μείον τα έξοδα είσπραξης (25%).